REZOLUTË

PËR VLERËSIMIN E VEPRIMTARISË SË DEPARTAMENTIT 
TË ADMINISTRATËS PUBLIKE PËR GJENDJEN NË SHËRBIMIN CIVIL 
PËR VITIN 2022

Kuvendi i Shqipërisë,
Duke vlerësuar rolin e Departamentit të Administratës Publike si njësia përgjegjëse në kuptim të ligjit nr. 152/2013 “Për nëpunësin civil”, të ndryshuar, për përgatitjen dhe mbikëqyrjen e zbatimit të politikave shtetërore në shërbimin civil, mbikëqyrjen e zbatimit të legjislacionit të shërbimit civil në institucionet e administratës shtetërore;
Duke mbështetur DAP-in për zhvillimin e mëtejshëm të një shërbimi civil të qëndrueshëm, profesional, të paanshëm, të pavarur dhe të bazuar në meritë;
Duke konsideruar përparësinë e zhvillimit të mëtejshëm të reformës së administratës publike si një prioritet kyç për hapjen e negociatave të pranimit në Bashkimin Evropian;
Vlerëson veprimtarinë e Departamentit të Administratës Publike për vitin 2022 në drejtim të:
Unifikimit të zbatimit të ligjit në shërbimin civil.
Ngritjes së kapaciteteve nëpërmjet trajnimeve të ofruara nga Shkolla Shqiptare e Administratës Publike (ASPA).
Ofrimit të shërbimeve online ose rreth 95% të të gjitha shërbimeve publike.
Zbatimit të rekomandimeve të lëna nga institucioni i Avokatit të Popullit.
Bashkëpunimit dhe përfshirjes në projektet “IPA II European Union Integration Facility 2020 “Ngritja e kapaciteteve për nëpunësit civilë të administratës publike, përfshirë trajnimet/praktikat në administratat e vendeve anëtare të BE-së dhe skemën e bursave (“qelizat e reja”)” dhe “Projekti Anketa e ReSPA për nëpunësit publikë në Ballkanin Perëndimor”.
Organizimit, marrjes pjesë brenda dhe jashtë vendit në aktivitete të ndryshme.
Bashkëpunimit me KMSHC duke nisur punën për hartimin e një drafti të parë të projektligjit për ndryshime në ligjin nr. 152/2013, “Për nëpunësin civil”.
Rekrutimit në shërbimin civil në lidhje me pozicionet e lira, procedurat e rekrutimit, aplikimet për procedurat e konkurrimit, plotësimin e pozicioneve vakante në shërbimin civil, lirimet në shërbimin civil.
Administrimit të formularëve të vetëdeklarimit të plotësuar nga subjektet vetëdeklaruese në zbatim të ligjit nr. 138/2015.
Proceseve të ristrukturimit dhe krijimit të institucioneve të reja.
Realizimit të rritjes së pagës minimale nga 30.000 lekë në muaj në 32.000 lekë në muaj me VKM-në nr. 158, datë 12.3.2022.
Realizimit të rritjes së pagës minimale nga 32.000 lekë në muaj në 34.000 në muaj me VKM-në nr. 604, datë 14.9.2022.
Kuvendi kërkon që Departamenti i Administratës Publike për vitin 2023 të angazhohet në këto drejtime:
[bookmark: _GoBack]1. Të realizojë procedurat e konkurrimit për pozicionet e nivelit ekzekutiv në përputhje me parimet e përcaktuara në legjislacionin për shërbimin civil, duke i ndërtuar me eficiencë grupet e administrimit të përgjithshëm dhe të posaçëm, me qëllim garantimin e një procesi përzgjedhës transparent, të drejtë dhe objektiv të nëpunësve civilë, si dhe kryerjen në mënyrë sa më efektive të procedurave të rekrutimit.
2. Duhet të vijojë punën e tij drejt rritjes së cilësisë së trupës së nëpunësve civilë të rekrutuar nëpërmjet ndërveprimit me qytetarët, me qëllim rritjen e numrit të konkurrentëve, duke publikuar në portalin “online” të aplikimit informacionet që shërbejnë për të kuptuar procedurat e rekrutimit dhe për t’i ndërgjegjësuar ata për rëndësinë e rritjes së nivelit të pjesëmarrjes në këto procedura.
3. Departamenti i Administratës Publike duhet të tregojë nivel më të lartë bashkëpunimi me institucionet e administratës shtetërore, me qëllim raportimin e pozicioneve të lira për të siguruar rritjen e efektivitetit në realizimin e procedurave të rekrutimit në përputhje me dispozitat ligjore.
4. Shkolla Shqiptare e Administratës Publike duhet të krijojë infrastrukturën për ofrimin e kurseve online; duhet të krijohet cikli i trajnimit për menaxhimin e cilësisë; duhet të merren masa lidhur me përmirësimin e aftësisë administrative të nëpunësve civilë të nivelit vendor.
5. Të angazhohet në automatizimin e sistemit të listëpagesave nëpërmjet sistemit informatik të burimeve njerëzore në të gjithë sektorin publik.
6. Të hartojë Strategjinë e re Ndërsektoriale të Reformës në Administratën Publike për vitin 2023 e në vijim.
7. Në përcjelljen e raportit në Kuvend t’u referohet rregullave të përcaktuara në vendimin e Kuvendit nr. 134/2018

